J. Mikuš, poslanec: (2003-02-27):
Národná rada Slovenskej republiky svojím uznesením č. 137 z 12. decembra 2002 pridelila návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov (tlač 97). Tento návrh zákona bol pridelený dvom výborom Národnej rady, a to Výboru Národnej rady Slovenskej republiky pre financie, rozpočet a menu a Ústavnoprávnemu výboru Národnej rady Slovenskej republiky. Uvedené výbory prerokovali predmetný návrh zákona v stanovenom termíne. Gestorský výbor nedostal do začatia rokovania o návrhu skupiny poslancov Národnej rady č. 511 o správe daní a poplatkov stanoviská poslancov Národnej rady Slovenskej republiky podané v súlade s § 75 o rokovacom poriadku Národnej rady Slovenskej republiky v znení neskorších predpisov. K predmetnému návrhu zákona zaujali výbory Národnej rady Slovenskej republiky stanoviská s odporúčaním pre Národnú radu schváliť tento návrh zákona s pozmeňujúcimi a doplňujúcimi návrhmi Výbor Národnej rady Slovenskej republiky pre financie, rozpočet a menu uznesením č. 50 zo dňa 9. januára 2003 a Ústavnoprávny výbor Národnej rady Slovenskej republiky uznesením č. 61 zo dňa 8. januára 2003. Tých pozmeňujúcich návrhov je deväť. Ja ich nebudem teraz čítať, máte ich všetci v tlači 97a v spoločnej správe. Chcel by som k nim však doplniť, že v bode 2, 3 a 4 gestorský výbor návrh aj svojho uznesenia odporúča neschváliť a poveril ma ako spravodajcu riešiť sporný bod § 30a ods. 7 poslaneckým návrhom, ktorý predložím v rozprave, pretože gestorský výbor na svojom rokovaní o spoločnej správe prišiel na to, že existuje lepšie vyjadrenie sporného alebo navrhnutého § 30 ods. 7. Pán predsedajúci, skončil som a zároveň sa hlásim ústne do rozpravy. P. Rusko, podpredseda NR SR: Ďakujem pekne. Hlásite sa ako spravodajca alebo ako poslanec? Dobre. Ako poslanec, tak potom dáme prednosť pánovi Maxonovi, ktorý sa hlásil aj-aj, teda vraj aj s faktickou, aj do rozpravy, ale keďže tam dominuje aj rozprava, tak poprosím k pultíku. M. Maxon, poslanec: Ďakujem pekne za slovo. Vážený pán podpredseda Národnej rady, vážený pán predkladateľ, vážený pán spravodajca, dámy a páni, tá prvá poznámka sa týka aj predchádzajúceho bodu. Prosím vás pekne, nie je možné rokovať o poslaneckých návrhoch, keď tu nie je príslušne kompetentný minister a člen vlády. (Potlesk.) Áno, je to možné, ale je to v príkrom rozpore proti tomu, čo ste všetci proklamovali vrátane pána predsedu Národnej rady na začiatku tohto volebného obdobia. Ešte sme ho ani poriadne nezačali a my tu rokujeme o vážnych veciach a ani jeden člen vlády kompetentný za príslušný zákon v tomto prípade, v tom prvom prípade minister spravodlivosti a podpredseda vlády zodpovedný pre legislatívu a v tomto druhom prípade minister financií. To nie sú samoúčelné veci. Pán navrhovateľ tohto zákona, veľmi pekne vám ďakujem za to úvodné slovo. Vy ste v priebehu 10 minút povedali to, čo som ja pred troma rokmi vysvetľoval tejto snemovni 2,5 hodiny v súvislosti s majetkovými priznaniami. A dnes sme sa presne do tejto situácie dostali, že musíme reparovať zlé postupy predchádzajúcej vlády. Jednoducho aj tú atmosféru, aj ten proces je veľmi dôležité, aby ten príslušný zodpovedný minister jednoducho tu v Národnej rade strávil a absorboval tie názory poslancov. Lebo o rok alebo o tri roky zase vznikne nejaký legislatívny návrh, ktorý bude podobný legislatívnemu návrhu pani ministerky financií Schmögnerovej. Presne sme hovorili všetky tie veci súvisiace s nadštandardnými právami daňových úradníkov v súvislosti s domovými prehliadkami. Presne sme hovorili o účinnosti jasne a zrozumiteľne zdokumentovanú, čo sa týka majetkových priznaní bežných občanov. Administratívna náročnosť tohto úkonu, finančná náročnosť tohto úkonu sa ani zďaleka nerovná tým ambíciám, ktoré tu boli prezentované z hľadiska výsledku. Preto ja teda zdôrazňujem, aby tu členovia vlády boli, aby jednoducho na týchto príkladoch sa poučili, ako opatrne treba v týchto legislatívnych oblastiach pokračovať. Nehovoriac o tom, že nemali by sme a nebolo by dobré teraz vecne k tomu zákonu. A keby sme vôbec uvažovali, že by sa robili nejaké pardony ústavným činiteľom a poslancom, členom vlády a tak ďalej. To by naozaj nebolo správne, bol by to krok späť. Ale, dámy a páni, opäť platí to, čo bolo povedané pred troma rokmi, pred piatimi rokmi a nič sa v tom nepohlo. Ak nebude daňový informačný systém kompatibilne prepojený s colným informačným systémom, tento prepojený so systémom dôchodkového zabezpečenia, sociálneho zabezpečenia a zdravotného zabezpečenia, tak efektívnosť takýchto administratívnych podaní zďaleka nedosiahne to, čo od toho očakávame. Prirodzene, čo sa nás týka, tak to naše majetkové priznanie je skôr otázka politickej zodpovednosti a schopnosti prezentovať majetok, ktorý sme nadobudli. Ale ešte raz opakujem, ak tieto systémy kompatibilne nebudú prepojené, tak celý proces je neefektívny. Okrem toho je ešte jeden vážny problém a pôvodne som uvažoval, že k tejto predloženej novele sa pokúsim spolu s mojimi kolegami naformulovať pozmeňujúci návrh. Ale vzhľadom na náročnosť alebo teda obsahovú obťažnosť toho návrhu som nakoniec od toho ustúpil, ale dovoľte mi, aby som vám povedal, o čo ide. Vo všetkých civilizovaných krajinách správca dane postupuje tak, že ktokoľvek z nás, kto podá majetkové priznanie alebo daň z prírastku majetku, tak je identifikovateľný len po podateľňu. Po odovzdaní na podateľni príslušné majetkové priznanie alebo daň z prírastku majetku má šifrovaný identifikačný kód a nikto, kto preveruje formálnu správnosť tohto daňového priznania na daňovom úrade, nevie, koho sa to majetkové priznanie týka. Opäť sa to netýka nás politikov, pretože my máme dvojaký režim, čo sa týka majetkových priznaní, ale, dámy a páni, nie je to bezvýznamný problém, na ktorý poukazujeme. Vyskytlo sa na Slovensku niekoľko vážnych prípadov, keď majetkové priznania boli zneužité voči konkrétnym osobám. Takže ak máme postupovať efektívne v legislatíve, tak by sme mali dosiahnuť aj tento stav... (Ruch v sále.) P. Rusko, podpredseda NR SR: Poprosím kolegov o väčší pokoj v rokovacej sále. M. Maxon, poslanec: ... aby ľudia, ktorí poctivo bez akýchkoľvek problémov na majetkových priznaniach zdokumentujú svoj majetok, neboli vystavovaní aj tomuto riziku. Ja, samozrejme, myslím, že môžem hovoriť aj za poslanecký klub Hnutia za demokratické Slovensko, túto novelu v plnom rozsahu podporujem. Ďakujem pekne. (Potlesk.) P. Rusko, podpredseda NR SR: Ďakujem pekne, pán poslanec. Žiada sa mi dodať, že súhlasím s veľa vecami, ktoré ste povedali, a keďže tu nie je vláda, poskytneme jej prípadne nahrávku vášho vystúpenia, to je teraz v móde, možno si z toho niečo zoberú k srdcu. Nech sa páči, druhý poslanec pán poslanec Mikuš sa prihlásil takisto do rozpravy.